Polisie lê in Augustus beslag op 63 wapens in PE | Netwerk24
Deur Cara-Lee Dorfling 23 Augustus 2019 20:23
Vandeesweek alleen is vier wapens binne 12 uur in verskillende voorvalle gekonfiskeer.
Een van die 63 vuurwapens wat die teenbende-eenheid in Port Elizabeth die afgelope maand gekonfiskeer het. Foto: VERSKAF
Die wapens waarop Woensdag beslag gelê is, sluit twee haelgewere in wat in Augustus verlede jaar in Jeffreysbaai as gesteel aangemeld is.
Kol. Priscilla Naidu, polisiewoordvoerder, sê in 'n verklaring die polisie het omstreeks 23:00 op 'n skietvoorval in Bethelsdorp, een van die stad se bendegeteisterde gebiede, gereageer toe hulle 'n man gesien weghardloop het.
"Die polisielede het hom agternagesit en gesien hoe hy iets tussen bourommel agter 'n plakkershut versteek."
Die 30-jarige man is aangekeer en die twee haelgewere is agter die plakkershut gekry.
Vroeër die dag het die polisie ook in 'n klopjag 'n 9 mm-pistool, wat in November verlede jaar in Kamesh gesteel is, in die dak van 'n huis in Bethelsdorp gekry.
Die polisie het om 11:45 op 'n skietvoorval in New Brighton gereageer en 'n 45-jarige man vir die besit van 'n ongelisensieerde vuurwapen en ammunisie in hegtenis geneem.
Volgens Naidu het die man probeer weghardloop. Hy het 'n plastieksak met 17 patrone in gehad. Nadat hy ondervra is, het hy ook 'n pistool met 15 patrone in sy huis aan die polisie oorhandig. Die pistool se reeksnommer is afgevyl.
Naidu het die teenbende-eenheid se suksesse aan verskerpte en deurlopende klopjagte asook hoë sigbaarheid toegeskryf.